Polisie soek dié verdagtes na rooftogDie polisie is op soek na dié verdagtes in verband met ‘n transitorooftog in Kriel, Mpumalanga. (Foto: SA Polisie) Die Valke het foto’s van ŉ groep vermeende transitorowers vrygestel wat na bewering ŉ geldwa van SBV van ŉ ongenoemde bedrag kontant beroof het. Die veiligheidswagte was op 29 Augustus verlede jaar in Kriel, Mpumalanga, besig om kontant in ŉ OTM te laai toe ŉ groep gewapende mans hulle oorrompel het. Die mans was geklee in soortgelyke uniforms as dié wat die wagte gedra het, het kapt. Dineo Lucy Sekgotodi, woordvoerder van die Valke, gesê. “Die bemanning is gedwing om die pantservoertuig se kluis oop te maak terwyl hulle met springstof gedreig is. Een van die bemanningslede is twee keer geskiet. Hy het die aanval oorleef,” het sy gesê. Die verdagtes het in ŉ silwer Toyota-bakkie en ŉ Toyota Etios gevlug en die geldwa se sleutel saamgeneem. Enigiemand met inligting oor die voorval kan kapt. Thembi-Nkosi Nkambule kontak by 082 303 9872 of die Stop Misdaadnommer by 08600 10111 skakel.